Държавен вестник, бр. 85, 2025 г., стр. 199

БРОЙ  85	
Д Ъ Р Ж А В Е Н  В Е С Т Н И К 	
СТР.  199  
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
Учебната база за практическо обучение по професия „Комуникационни и компютърни 
мрежи“ следва да осигурява условия за провеждане на обучение с реални устройства, софтуерни 
платформи и мрежови компоненти. Базата трябва да включва специализирани лаборатории с 
индивидуални работни места, които отговарят на нормативните и ергономичните изисквания, 
както и на спецификата на обучението. Всяко работно място се оборудва с персонален компютър 
с достъп до интернет, както и с подходящ хардуер за работа с мрежови и комуникационни 
технологии. 
Лабораториите трябва да разполагат с разнообразни активни и пасивни мрежови 
компоненти: рутери, комутатори, точки за достъп, мрежови кабели и терминатори, инструменти 
за кримпване и тестери. Включват се и устройства за изграждане на локални и широколентови 
мрежи, сървъри, IoT платформи и системи за видеонаблюдение. Осигуряват се възможности за 
безжични и кабелни инсталации, както и за конфигуриране и поддръжка на клиентски и сървърни 
конфигурации. 
Необходимо е наличието на софтуерни продукти за конфигуриране на устройства, 
управление на трафик, симулация на мрежови архитектури, мониторинг и анализ на сигурността, 
както и инструменти за конфигуриране на VLAN, VPN и облачни среди. Осигурява се достъп до 
системи за управление на изходен код, виртуализация и контейнеризация. 
Лабораторията трябва да предоставя техническа и справочна документация, включително 
стандарти, ръководства и топологии, както и да позволява упражняване на дейности по 
диагностика, поддръжка и тестване на комуникационни решения. Осигуряват се условия за 
разработване и тестване на мрежови решения в симулирана и реална среда. 
Учебната база трябва да разполага и с пространство за презентации и работа по практически 
задания. Осигуряват се безопасни условия за работа, включително наличие на инструкции за 
безопасност, лични предпазни средства при извършване на електротехническа дейност и мерки 
за информационна сигурност. 
 
6. 
Изисквания към обучаващите 
Право да преподават по теория и практика на професията имат лица с висше образование и 
образователно-квалификационна степен „магистър“ или „бакалавър“ по специалности от 
професионални направления „Електротехника, електроника и автоматика“ и „Комуникационна 
и компютърна техника“ от областта на висше образование „Технически науки“, от 
професионално направление „Информатика и компютърни науки“ от областта на образование 
„Природни науки, математика и информатика“ от Класификатора на областите на висше 
образование и професионалните направления, приет с Постановление № 125 от 2002 г. на 
Министерския съвет (ДВ, бр. 64 от 2002 г.), съответстващи на професията. 
Учителска длъжност по учебен предмет или модул от професионалната подготовка може 
да се заема и от лица със завършено висше образование по съответната специалност и без 
професионална квалификация „учител“. 
По учебен предмет или модул от професионалната подготовка, за който няма съответно 
професионално направление в Класификатора на областите на висше образование и 
професионалните направления, могат да преподават лица без висше образование и без придобита 
професионална квалификация „учител“, ако са придобили съответната професионална 
квалификация при условията и по реда на Закона за професионалното образование и обучение.